देश की सेना क्या वाकई सैन्य साजो-सामान और हथियारों के संकट से जूझ रही है। सोशल मीडिया पर इन दिनों तेजी से एक खबर वायरल हो रही है कि हमारी सेना के जवानों को अब अपनी वर्दी और जूते भी अपने पैसों से खरीदने होंगे। सेना की इस तंगहाली पर क्या कोई दुखी होगा? सच्चाई यह है कि सेना के पास गोला-बारूद की भारी कमी हैं। केंद्र सरकार ने गोला-बारूद और साजो-सामान की आपात खरीददारी के लिए कोई अतिरिक्त फंड नहीं दिया है। इस वजह से सेना के सामने यह अभूतपूर्व संकट खड़ा हो गया है। सेना ने इस संकट से निपटने का जो तोड़ निकाला है, वह भी कम चौकाने वाला नहीं है। सेना अब सरकारी ऑर्डिनेंस फैक्ट्रियों से होने वाली सप्लाई घटाएगी। जानकारों का कहना है कि ऑर्डिनेंस फैक्ट्रियों का 94 फीसदी सामान सेना ही खरीदती है। अब इस खरीद को घटा कर सेना 50 फीसदी पर लाएगी। इस कटौती का सीधा असर यह होगा कि सैनिकों को मिलने वाली वर्दी, जूते, बेल्ट और कॉम्बेट ड्रेस की सेना में कमी हो जाएगी।